થરાદ માર્કેટયાર્ડની સોમવારે યોજાનારી ચૂંટણીમાં કોંગ્રેસની વિચારસરણીવાળી ખેડૂત હિતરક્ષક અને ભાજપની આપણી પેનલ વચ્ચે ટક્કર છે. કોંગ્રેસ અને ભાજપના કેટલાક આગેવાનોની પ્રતિષ્ઠા પણ દાવ પર લાગેલી હોઇ સૌ કોઇની નજર આ ચૂંટણી પર મંડાઈ છે. થરાદ માર્કેટયાર્ડની ચૂંટણીમાં ગત ટર્મનું પુનરાવર્તન થતાં ભાજપ અને કોંગ્રેસની વિચારસરણી ધરાવતા ઉમેદવારો વચ્ચે સહકારી માળખામાં પ્રતિષ્ઠાભર્યા ગણાતા માર્કેટયાર્ડના ડિરેક્ટરો બનવાની હોડ જામતાં ચુંટણીજંગનું નિર્માણ થયું છે. ફોર્મ ભરવાના દિવસે વર્તમાન ચેરમેન અને રાજ્યમંત્રી પરબતભાઇ પટેલ તેમજ એક ડિરેક્ટરની તેલીબીયાં વિભાગમાંથી બિનહરિફ બન્યા બાદ ઉમેદવારી પત્રો પરત ખેંચવાના દિવસે ચાર ડિરેક્ટરોની વેપારી પેનલ પણ બિનહરીફ બની હતી.